Pääministeri Jyrki Katainen sanoo, että toimisi kohua aiheuttaneessa Himas-tapauksessa samoin uudestaankin.

- Toimisin varmasti uudestaankin samalla tavalla, eli tarjoaisin tällaista mahdollisuutta [selvitystyön] rahoittajille ja he tekisivät varmaan jatkossakin omat itsenäiset päätöksensä, kuten heidän toimeensa kuulu, Katainen sanoi Radio Suomen pääministerin haastattelutunnilla.

Katainen muistuttaa kuitenkin, että työtä ei ole tilattu vain Himaselta, vaan seitsemän arvostetun kansainvälisen tutkijan kokoonpanolta.

Kataiselta kysyttiin myös yleisemmin Himasen visioiden hyödystä Suomen johtamisessa. Esimerkiksi nostettiin eduskunnan tulevaisuusvaliokunnan filosofilta vuonna 2004 tilaama raportti ”Välittävä, kannustava ja luova Suomi”. Katainen oli mukana tekemässä tilausta.

Pääministerin mukaan Himasen selvitys toi suuren muutoksen koko valiokunnan ajatteluun.

- Siitä jäi käteen valtavasti. Tulevaisuusvaliokunta halusi tuolloin tehdä oman selvityksen tietoyhteiskunnan kehityksestä ja muistan, että alkukeskustelu oli sellaista, että "tietoyhteiskunta tarkoittaa sitä, että vedetään valokaapeli jokaiseen savuun".

- Sitten sen prosessin aikana, johon tohtori Himanen osallistui, katsantokantamme muuttui merkittävästi. Tietoyhteiskunta onkin vähän samanlainen olotila kuin maatalousyhteiskunta tai teollisuusyhteiskunta. Eli se on kokonainen yhteiskuntajärjestelmä. Tämän ymmärtäminen oli iso asia, asiaa ei mielletty laajaltai tällä tavalla siihen aikaan. Ja sitten siellä oli paljon konkreettisia asioita siitä, mitä pitää tehdä jos haluaa pärjätä informaatioyhteiskunnassa.

Eduskunnan perustuslakivaliokunta on pyytänyt pääministeriltä selvityksen Himasen työryhmälle päätyneen tilauksen käänteistä. Katainen sanoo toimittavansa sen kirjallisesti.